
EIROPAS PARLAMENTA REZOLŪCIJAS PRIEKŠLIKUMS
par turpmākām uzņēmumu nodokļu jomas noteikumu reformām
(2022/2146(INI))
Eiropas Parlaments,
–	ņemot vērā Padomes 2003. gada 3. jūnija Direktīvu 2003/49/EK par kopīgu nodokļu sistēmu, ko piemēro procentu un honorāru maksājumiem, kurus veic asociēti uzņēmumi dažādās dalībvalstīs (Procentu un honorāru maksājumu direktīva)[footnoteRef:1], [1:  OV L 157, 26.6.2003., 49. lpp.] 

–	ņemot vērā Padomes 2011. gada 30. novembra Direktīvu 2011/96/ES par kopējo sistēmu nodokļu uzlikšanai, ko piemēro mātesuzņēmumiem un meitasuzņēmumiem, kuri atrodas dažādās dalībvalstīs (Mātesuzņēmumu un meitasuzņēmumu direktīva)[footnoteRef:2], [2:  OV L 345, 29.12.2011., 8. lpp.] 

–	ņemot vērā Padomes 2016. gada 12. jūlija Direktīvu (ES) 2016/1164, ar ko paredz noteikumus tādas nodokļu apiešanas prakses novēršanai, kas tieši iespaido iekšējā tirgus darbību (Nodokļu apiešanas novēršanas direktīva I jeb ATAD 1)[footnoteRef:3], un Padomes 2017. gada 29. maija Direktīvu (ES) 2017/952, ar ko attiecībā uz hibrīdneatbilstībām ar trešām valstīm groza Direktīvu (ES) 2016/1164 (ATAD 2)[footnoteRef:4], [3:  OV L 193, 19.7.2016., 1. lpp.]  [4:  OV L 144, 7.6.2017., 1. lpp.] 

–	ņemot vērā Padomes 2011. gada 15. februāra Direktīvu 2011/16/ES par administratīvu sadarbību nodokļu jomā un ar ko atceļ Direktīvu 77/799/EEK (Direktīva par administratīvu sadarbību nodokļu jomā jeb DAC 1)[footnoteRef:5], Padomes 2014. gada 9. decembra Direktīvu 2014/107/ES, ar ko groza Direktīvu 2011/16/ES attiecībā uz obligāto automātisko informācijas apmaiņu nodokļu jomā (DAC 2)[footnoteRef:6], Padomes 2015. gada 8. decembra Direktīvu (ES) 2015/2376, ar ko groza Direktīvu 2011/16/ES attiecībā uz obligāto automātisko informācijas apmaiņu nodokļu jomā (DAC 3)[footnoteRef:7], Padomes 2016. gada 25. maija Direktīvu (ES) 2016/881, ar ko Direktīvu 2011/16/ES groza attiecībā uz obligātu automātisku informācijas apmaiņu nodokļu jomā (DAC 4)[footnoteRef:8], Padomes 2016. gada 6. decembra Direktīvu (ES) 2016/2258, ar ko groza Direktīvu 2011/16/ES attiecībā uz nodokļu iestāžu piekļuvi informācijai par nelikumīgi iegūtu līdzekļu legalizācijas novēršanu (DAC 5)[footnoteRef:9], Padomes 2018. gada 25. maija Direktīvu (ES) 2018/822, ar ko attiecībā uz obligāto automātisko informācijas apmaiņu nodokļu jomā saistībā ar ziņojamām pārrobežu shēmām groza Direktīvu 2011/16/ES (DAC 6)[footnoteRef:10], un Padomes 2021. gada 22. marta Direktīvu (ES) 2021/514, ar ko groza Direktīvu 2011/16/ES par administratīvu sadarbību nodokļu jomā (DAC 7)[footnoteRef:11], [5:  OV L 64, 11.3.2011., 1. lpp.]  [6:  OV L 359, 16.12.2014., 1. lpp.]  [7:  OV L 332, 18.12.2015., 1. lpp.]  [8:  OV L 146, 3.6.2016., 8. lpp.]  [9:  OV L 342, 16.12.2016., 1. lpp.]  [10:  OV L 139, 5.6.2018., 1. lpp.]  [11:  OV L 104, 25.3.2021., 1. lpp.] 

–	ņemot vērā Padomes 2017. gada 10. oktobra Direktīvu (ES) 2017/1852 par nodokļu strīdu izšķiršanas mehānismiem Eiropas Savienībā (Direktīva par strīdu izšķiršanu ES)[footnoteRef:12], [12:  OV L 265, 14.10.2017., 1. lpp.] 

–	ņemot vērā Eiropas Parlamenta un Padomes 2021. gada 24. novembra Direktīvu (ES) 2021/2101, ar ko Direktīvu 2013/34/ES groza attiecībā uz ienākuma nodokļa informācijas atklāšanu, ko veic konkrēti uzņēmumi un filiāles (Direktīva par publisku pārskatu sniegšanu par katru valsti)[footnoteRef:13], [13:  OV L 429, 1.12.2021., 1. lpp.] 

–	ņemot vērā Padomes 2022. gada 14. decembra Direktīvu (ES) 2022/2523 par globāla minimāla nodokļu līmeņa nodrošināšanu starptautisku uzņēmumu grupām un lielām vietējām grupām Savienībā (Otrā pīlāra direktīva)[footnoteRef:14], [14:  OV L 328, 22.12.2022., 1. lpp.] 

–	ņemot vērā Komisijas priekšlikumus, kas vēl jāpieņem, it īpaši par kopējo uzņēmumu ienākuma nodokļa bāzi (COM(2016)0685), kopējo konsolidēto uzņēmumu ienākuma nodokļa bāzi (COM(2016)0683) un nodokļu uzlikšanas pasākumu kopumu digitālajā ekonomikā (COM(2018)0147 un COM(2018)0148), kā arī Parlamenta nostāju par šiem priekšlikumiem,
–	ņemot vērā Komisijas 2020. gada 15. jūlija paziņojumu "Rīcības plāns taisnīgas un vienkāršas nodokļu sistēmas izveidei, kas atbalsta ekonomikas atveseļošanas stratēģiju" (COM(2020)0312),
–	ņemot vērā Komisijas 2021. gada 18. maija paziņojumu "Uzņēmējdarbības nodokļi 21. gadsimtā" (COM(2021)0251),
–	ņemot vērā Komisijas 2021. gada 22. decembra priekšlikumu Padomes direktīvai par globāla minimāla nodokļu līmeņa nodrošināšanu starptautiskām grupām Savienībā (COM(2021)0823), kā arī Parlamenta nostāju par šo priekšlikumu[footnoteRef:15], [15:  OV C 479, 16.12.2022., 89. lpp.] 

–	ņemot vērā Ekonomikas un finanšu padomes 2022. gada 6. decembra sanāksmes secinājumus,
–	ņemot vērā Komisijas 2022. gada janvāra pētījumu ar nosaukumu "Nodokļu saistību izpildes izmaksas MVU — atjauninājums un papildinājums: galīgais ziņojums",
–	ņemot vērā ziņojumu par Konferences par Eiropas nākotni galarezultātu un Eiropas Parlamenta 2022. gada 4. maija rezolūciju par turpmākajiem pasākumiem saistībā ar konferences par Eiropas nākotni secinājumiem[footnoteRef:16], [16:  Pieņemtie teksti, P9_TA(2022)0141.] 

–	ņemot vērā Komisijas 2022. gada 11. maija priekšlikumu Padomes direktīvai, ar ko paredz noteikumus par atvieglojumu tādu stimulu samazināšanai, kas sekmē parādsaistību uzņemšanos, un par procentu atskaitāmības ierobežošanu uzņēmumu ienākuma nodokļa vajadzībām (COM(2022)0216), 
–	ņemot vērā Komisijas 2022. gada 13. oktobra aicinājumu sniegt atsauksmes ietekmes novērtēšanai sakarā ar priekšlikumu Padomes direktīvai par uzņēmējdarbību Eiropā: ienākumu nodokļu sistēma (BEFIT),
–	ņemot vērā Komisijas priekšsēdētājas Ursula von der Leyen runu Eiropas Parlamenta plenārsēdē 2022. gada 19. oktobrī par sagatavošanos Eiropadomes 2022. gada 20. un 21. decembra sanāksmei,
–	ņemot vērā Komisijas 2023. gada 16. marta paziņojumu ar nosaukumu "ES ilgtermiņa konkurētspēja: skatījums pēc 2030. gada" (COM(2023)0168),
–	ņemot vērā Eiropadomes 2023. gada 23. marta secinājumus,
–	ņemot vērā savu 2021. gada 7. oktobra rezolūciju par ES politikas par kaitējošu nodokļu praksi reformēšanu (tostarp Rīcības kodeksa jautājumu grupas reformu)[footnoteRef:17], [17:  OV C 132, 24.3.2022., 167. lpp.] 

–	ņemot vērā savu 2022. gada 15. februāra rezolūciju par valstu nodokļu reformu ietekmi uz ES ekonomiku[footnoteRef:18], [18:  OV C 342, 6.9.2022., 14. lpp.] 

–	ņemot vērā tā 2022. gada 10. marta rezolūciju ar ieteikumiem Komisijai par taisnīgu un vienkāršu nodokļu sistēmu atveseļošanas stratēģijas atbalstam (EP turpmākie pasākumi saistībā ar Komisijas jūlijā pieņemto rīcības plānu un 25 iniciatīvām PVN, uzņēmējdarbības nodokļu un individuālu nodokļu uzlikšanas jomā)[footnoteRef:19], [19:  OV C 347, 9.9.2022., 211. lpp.] 

–	ņemot vērā tā 2022. gada 4. oktobra rezolūciju "Jauno tehnoloģiju ietekme uz nodokļiem: kriptovalūtas un blokķēdes"[footnoteRef:20], [20:  OV C 132, 14.4.2023., 15. lpp.] 

–	ņemot vērā Ekonomiskās sadarbības un attīstības organizācijas (ESAO) 2013. gada 19. jūlija Rīcības plānu par nodokļu bāzes samazināšanu un peļņas novirzīšanu (BEPS),
–	ņemot vērā ESAO/G20 2015. gada oktobra BEPS galīgos ziņojumus,
–	ņemot vērā 2021. gada 8. oktobra paziņojumu par ESAO/G20 BEPS jomā izveidoto iekļaujošo satvaru "Divu pīlāru risinājums attiecībā uz tādu nodokļu problēmu novēršanu, ko rada ekonomikas digitalizācija", kam 2022. gada 16. decembrī bija pievienojušās un piekritušas 138 no 141 dalībvalsts,
–	ņemot vērā ziņojumus par ESAO/G20 BEPS jomā izveidotajā iekļaujošajā satvarā 2020. gada 14. oktobrī pieņemtajiem pirmā un otrā pīlāra konceptuālajiem plāniem un ESAO 2020. gada 12. oktobra ekonomisko analīzi un ietekmes novērtējumu "Digitalizācijas izraisītās nodokļu problēmas — ekonomiskās ietekmes novērtējums",
–	ņemot vērā ESAO/G20 BEPS jomā izveidotā iekļaujošā satvara 2021. gada 20. decembra otrā pīlāra paraugnoteikumus vispārējas minimālās nodokļa likmes 15 % apmērā ieviešanai attiecīgajā valstī,
–	ņemot vērā Amerikas Savienoto Valstu 2022. gada 16. augusta publisko tiesību likumu Nr. 117-169, kas pazīstams kā inflācijas samazināšanas akts,
–	ņemot vērā Reglamenta 54. pantu,
–	ņemot vērā Budžeta komitejas vēstuli,
–	ņemot vērā Ekonomikas un monetārās komitejas ziņojumu (A9‑0000/2023),
A.	tā kā dalībvalstīm ir tiesības pašām lemt par savu ekonomikas politiku, it īpaši par savu nodokļu politiku ES līgumu ietvaros; tā kā, neraugoties uz to, ka nodokļu politika lielākoties joprojām ir dalībvalstu pārziņā, vienoto tirgu nepieciešams saskaņot, nosakot nodokļu politiku, kas veicinātu vienotā tirgus integrāciju;
B.	tā kā Eiropas uzņēmumiem sakarā ar pašreizējo nelabvēlīgo ekonomisko situāciju un sociālajām problēmām ir jāpārvar ievērojami šķēršļi;
C.	tā kā BEPS rīcības plāns palīdzēja panākt vienošanos pasaules līmenī par daudziem jautājumiem saistībā ar cīņu pret agresīvu nodokļu plānošanu;
D.	tā kā ES rādīja pozitīvu piemēru, transponējot starptautiskos nolīgumus lielā skaitā nodokļu direktīvu, kas uzlabo koordināciju un palīdz apkarot agresīvu nodokļu plānošanu ES;
E.	tā kā 138 valstis, ieskaitot visas ES dalībvalstis, 2022. gada 16. decembrī bija vienojušās par starptautiskās nodokļu sistēmas reformu, izmantojot divu pīlāru risinājumu;
F.	tā kā nodokļu politikas sadrumstalotība rada dažādus šķēršļus pilsoņiem un uzņēmumiem vienotajā tirgū, it īpaši maziem un vidējiem uzņēmumiem (MVU); tā kā šie šķēršļi attur no pārrobežu saimnieciskās darbības un var izkropļot vienoto tirgu;
G.	tā kā parādsaistību un pašu kapitāla neobjektivitāte uzņēmumu aplikšanā ar nodokļiem nodrošina procentu maksājumiem piemērojamo nodokļu ievērojamus atvieglojumus; tā kā pašu kapitāla finansēšanas izmaksas nav iespējams atvilkt līdzīgā veidā,
1.	atgādina, ka ES dalībvalstu sadarbība uzņēmumu nodokļu jomā nav pašmērķis, bet gan vienotā tirgus izveides, uzlabošanas un tālākas attīstīšanas rīks;
2.	atzinīgi vērtē Eiropadomes 2023. gada 23. marta secinājumus, ar kuriem tā aicina vienkāršot vispārējo normatīvo vidi un samazināt administratīvo slogu, un Komisijas 2023. gada 16. marta paziņojumu, kurā uzsvērts, ka ES nodokļu sistēmai ir izšķiroša nozīme izaugsmes un privātu ieguldījumu atbalstam, it īpaši samazinot nodokļu šķēršļus pārrobežu ieguldījumiem;
3.	uzsver, ka ir ārkārtīgi svarīgi cīnīties ar agresīvu peļņas novirzīšanu, vienlaikus veicinot fiskālo taisnīgumu, pārredzamību un noteiktību, kā arī noturot nodokļus tādā līmenī, kas veicina ilgtspējīgu ekonomisko izaugsmi;
4.	ņem vērā daudzās nodokļu direktīvas, kas apstiprinātas kopš 2011. gada un veicinājušas taisnīgāku, vienkāršāku un efektīvāku nodokļu uzlikšanu uzņēmumiem ES, kā arī radījušas vairāk nodokļu izpildes saistību uzņēmumiem ES[footnoteRef:21]; [21:  Skat. īpaši Nodokļu apiešanas novēršanas direktīvas (ATAD 1 un ATAD 2), Direktīvu par administratīvu sadarbību nodokļu jomā (no DAC 1 līdz DAC 7) grozījumus, Mātesuzņēmumu un meitasuzņēmumu direktīvu, Direktīvu par strīdu izšķiršanu ES, Direktīvu par publisku pārskatu sniegšanu par katru valsti un Otrā pīlāra direktīvu. ] 

5.	pauž nožēlu par to, ka dalībvalstis ir īstenojušas un piemērojušas nodokļu direktīvas atšķirīgi, apdraudot vienotā tirgus pareizu darbību un radot neatbilstības starp nodokļa bāzēm, vairāk birokrātijas un lielākas nodokļu saistību izpildes izmaksas;
Tiesību aktu ievērošanas sloga samazināšana ES uzņēmumiem
6.	atzīmē, ka aplēstās nodokļu saistību izpildes izmaksas lieliem starptautiskiem uzņēmumiem ir aptuveni 2 % no samaksātajiem nodokļiem, savukārt MVU — aptuveni 30 % no samaksātajiem nodokļiem; atgādina, ka ES uzņēmumi, it īpaši MVU, ir galvenie ekonomikas izaugsmes un darbavietu radīšanas veicinātāji;
7.	aicina Komisiju iesniegt kopš 2011. gada uzņēmumu nodokļu jomā veikto darbību vispārēju novērtējumu un nekavējoties samazināt slogu uzņēmumiem, piemērojot regulatīvu moratoriju un atliekot to nodokļu tiesību aktu spēkā stāšanos, kas nevajadzīgi palielinātu uzņēmumu izmaksas, kuri jau tāpat ir saspringtā situācijā; aicina Komisiju veikt konkurētspējas pārbaudes jauniem tiesību aktu projektiem nodokļu jomā, kā to pieprasīja Eiropadome visiem jaunajiem priekšlikumiem 2023. gada 22. martā;
8.	atzinīgi vērtē Konferences par Eiropas nākotni 2022. gada 9. maija priekšlikumu veikt konkurētspējas pārbaudi, lai izanalizētu jauno tiesību aktu nodokļu jomā ietekmi cita starpā uz uzņēmumiem un to uzņēmējdarbības vidi; ar nepacietību gaida Komisijas priekšsēdētājas Ursula von der Leyen 2022. gada 19. oktobra paziņojuma īstenošanu, ar kuru ES regulējumā tiek ieviesta standarta konkurētspējas pārbaude;
9.	ņem vērā atjaunotās debates par nodokļu stimuliem pēc ASV inflācijas samazināšanas akta pieņemšanas; aicina Komisiju atļaut eksperimentus ar nodokļu kredītiem; tomēr uzstāj, ka visi lēmumi būtu jāpieņem koordinēti, lai saglabātu vienotā tirgus darbību;
10.	aicina dalībvalstis īstenot visu izdevumu piemērošanas politiku kapitāla ieguldījumiem un ieviest pastāvīgus noteikumus par nodokļa atvieglojumiem kapitālieguldījumiem, lai uzlabotu faktiskos ieguldījumus un veicinātu Eiropas konkurētspēju;
11.	ņemot vērā augsto inflāciju, aicina dalībvalstis izmantot papildu ieņēmumus, pamatojoties uz augstākām enerģijas cenām, lai tiešā veidā samazinātu slogu, kas gulst uz uzņēmumiem, it īpaši MVU;
Otrā pīlāra vienošanās
12.	ņem vērā ESAO/G20 iekļaujošā satvara ietvaros panākto vienošanos par divu pīlāru risinājumu par nodokļu uzlikšanas tiesību piešķiršanu un minimālās faktiskās nodokļu likmes piemērošanu 15 % apmērā starptautisku uzņēmumu globālajai peļņai;
13.	atzīmē, ka uzņēmumi ne vien ir spiesti darboties nestabilā uzņēmējdarbības vidē ar pieaugošu skaitu ES nodokļu direktīvu, bet tiem arī jāvirza savi finanšu līdzekļi un cilvēkresursi otrā pīlāra noteikumu piemērošanai; aicina Komisiju dot uzņēmumiem iespēju atvilkt elpu un pietiekami daudz laika sagatavoties iespējamiem jauniem BEFIT noteikumiem;
Virzība uz vienkāršotu uzņēmumu nodokļu režīmu
14.	aicina Komisiju sniegt vadlīnijas visām dalībvalstīm virzībai uz vienkāršotu nodokļu sistēmu, lai samazinātu administratīvo slogu uzņēmumiem, it īpaši MVU; atzīst, ka nodokļu atmaksas kārtības, atskaitījumu un tiesvedības vienkāršošana ir risinājumi, kas arī var palīdzēt samazināt administratīvo slogu, it īpaši MVU;
15.	atgādina, ka uzņēmumu nodokļu sistēmu tiesiskā regulējuma vienkāršošana palīdz piesaistīt tiešās ārvalstu investīcijas un samazina risku, ka uzņēmumi pārcelsies uz trešām valstīm;
16.	atzinīgi vērtē Komisijas plānu strādāt pie 2023. gada trešajā ceturksnī gaidāmā BEFIT priekšlikuma ar mērķi izstrādāt jaunu un vienotu ES uzņēmumu nodokļu jomas noteikumu kopumu, pamatojoties uz godīgu, visaptverošu un efektīvu uzņēmumu ienākuma nodokļa sadalījuma formulu un vienotu nodokļu bāzi, kas nodrošinās uzņēmumiem skaidrību un paredzamību;
17.	atkārto savu apsvērumu, ka BEFIT iniciatīva būtu jāatbalsta ar politisko procesu, veidojot politisku atbalstu izmaiņām, un ka iniciatīvai būtu jāveic rūpīgs ietekmes novērtējums;
18.	ņem vērā BEFIT mērķus, kas minēti Komisijas aicinājumā sniegt atsauksmes ietekmes novērtējumam, lai palielinātu uzņēmumu noturību, mazinot nodokļu noteikumu sarežģītību un ES uzņēmumu, kas veic pārrobežu darbību, nodokļu saistību izpildes izmaksas, likvidētu šķēršļus pārrobežu ieguldījumiem un padarītu vienoto tirgu pievilcīgāku starptautiskām investīcijām, radītu vidi, kas veicinātu taisnīgu un ilgtspējīgu izaugsmi, sagatavojot ceļu administratīvo procedūru vienkāršošanai, un nodrošinātu ilgtspējīgus nodokļu ieņēmumus, kas ir īpaši svarīgi pašreizējā grūtajā ekonomiskajā situācijā;
19.	uzsver vienota kontaktpunkta ideju, kas ļautu aizpildīt tikai vienu konsolidēto nodokļu deklarāciju; aicina Komisiju izveidot vienotu kontaktpunktu BEFIT noteikumu piemērošanai testēšanas posmā un iestrādāt to kā pastāvīgu BEFIT elementu, ja testēšanas rezultāti būs sekmīgi;
20.	ņem vērā Komisijas 2022. gada 11. maija priekšlikumu par parādsaistību un pašu kapitāla neobjektivitāti; pauž nožēlu par Padomes 2022. gada 6. decembra lēmumu apturēt priekšlikuma izskatīšanu; aicina Padomi atsākt sarunas par šo priekšlikumu;
21.	vērš uzmanību uz to, ka privātai pētniecībai un attīstībai fiskāli atbildīgā veidā piemēroti nodokļu stimuli (piemēram, izmantojot nodokļu kredītu, palielinātas ar nodokli neapliekamās summas vai koriģētu amortizācijas grafiku) var palīdzēt palielināt valsts kopējos izdevumus pētniecībai un attīstībai un ka šādai izdevumu palielināšanai bieži vien ir labvēlīga netiešā ietekme; atgādina, ka uzņēmumu izdevumi izpētei un attīstībai 2020. gadā veidoja 1,5 % no ES IKP, salīdzinot ar 2,6 % ASV un Japānā, saskaņā ar Eiropas Investīciju bankas 2022./2023. gada ziņojumu par investīcijām; aicina Komisiju iesniegt novērtējumu par nodokļu atvieglojumiem privātai pētniecībai un attīstībai;
°
°	°
22.	uzdod priekšsēdētājai šo rezolūciju nosūtīt Padomei un Komisijai.

Covid-19 pandēmija, kam sekoja Krievijas iebrukums Ukrainā, ir nostādījusi Eiropas uzņēmumus ārkārtīgi grūtā situācijā gan ar augsto inflāciju, gan bloķēšanas blakusparādībām, gan ar problēmām piegādes ķēdēs un izejvielu trūkumu. Šīs grūtības rada papildu slogu ES privātās uzņēmējdarbības sektoram, kas jau iepriekš saskārās ar augstām nodokļu saistību izpildes izmaksām iepriekš pieņemtā ES nodokļu regulējuma dēļ.
Šo divu krīžu rezultāts it īpaši ir kaitējis Eiropas MVU, kam pieskaitāmi gandrīz visi Eiropas Savienības (28 ES dalībvalstu) nefinanšu sektora uzņēmumi (99,8 %) un kuri nodrošina darbu divas trešdaļas no visu 28 ES dalībvalstu nodarbinātajiem (66,6 %), šie uzņēmumi ir neizdevīgos konkurences apstākļos, jo tiem ir lielākas nodokļu saistību izpildes izmaksas nekā daudznacionāliem uzņēmumiem un tiem, uz kuriem attiecas parādsaistību un pašu kapitāla kropļojošā ietekme.
Referente uzskata, ka Eiropas uzņēmumu, it īpaši MVU, konkurētspējas nodrošināšanai:
	regulatīvais slogs Eiropas uzņēmumiem ir nekavējoties jāsamazina, nosakot regulatīvo moratoriju un novērtējot uzņēmumu nodokļu jomā iepriekš veikt darbību ietekmi pirms jaunu tiesību aktu ierosināšanas. Svarīgi ieviest "konkurētspējas pārbaudi", ko piedāvāja Konferences par Eiropas nākotni plenārsēdē un vēlāk atbalstīja Komisijas priekšsēdētāja un Eiropadome. Papildu nodokļu ieņēmumi no paaugstinātajām enerģijas cenām varētu samazināt pašreizējās augstās inflācijas ietekmi.
	Būtu jāapsver nodokļu atvieglojumu un citu stimulu izmantošana Eiropas uzņēmumu konkurētspējas atbalstam tagad un turpmāk. Taču dalībvalstīm būtu saskaņoti jāpieņem lēmums par tādu atbalsta pasākumu ieviešanu, lai neapdraudētu vienotā tirgus darbību.
	Priekšnoteikums administratīvā sloga mazināšanai Eiropas uzņēmumiem, it īpaši MVU, ir virzība uz vienkāršotu nodokļu režīmu. Komisijai būtu jāsniedz vadlīnijas dalībvalstīm virzībai uz nodokļu atmaksas kārtības, atskaitījumu un tiesvedības vienkāršošanu. Regulatīvā sloga samazināšana palielinās Eiropas uzņēmumu noturību, veicinās starptautiskas investīcijas un radīs vidi, kas veicina taisnīgu un ilgtspējīgu izaugsmi.
	Ņemot vērā gaidāmo BEFIT priekšlikumu un ESAO II pīlāra noteikumu īstenošanu, Komisijai vajadzētu noteikt šo regulējuma pakešu īstenošanas secību, lai dotu Eiropas uzņēmumiem nepieciešamo atelpu un laiku sagatavoties normatīvās vides izmaiņām.

